b'\n_START_ARTICLE_\nJo\xc5\xbeef Godni\xc4\x8d (starej\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nZa duhovni\xc5\xa1ki poklic se je navdu\xc5\xa1il, ko je \xc5\xbeivel pri stricu Antonu Mali\xc4\x8du, vikarju v \xc5\xa0teverjanu. Gimnazijo in bogoslovje je \xc5\xa1tudiral v Gorici. Posve\xc4\x8den je bil spomladi 1874. Jeseni istega leta je bil nastavljen za prefekta malega semeni\xc5\xa1\xc4\x8da v Gorici. Nad\xc5\xa1kof Andreas Gollmayr ga je poslal na dunajski Avgu\xc5\xa1tinej, a je tam zbolel in moral \xc5\xa1tudij opustiti. Po vrnitvi je bil najprej kaplan v Solkanu 81877-1887), nato vikar v Kromberku (1887-1894), kurat v Grgarju (1894-1917). Od tu se je pred vojno umaknil v Ajdov\xc5\xa1\xc4\x8dino (1917) in nato v Cerknico ter Rakek (1918), od koder je 1920 od\xc5\xa1el k ne\xc4\x8daku Jo\xc5\xbeefu Godni\xc4\x8du mlaj\xc5\xa1emu v Dornberk. Tu je ob asistenci nad\xc5\xa1kofa Sedeja 24. marca 1924 obhajal zlato ma\xc5\xa1o. V \xc4\x8dasu slu\xc5\xbebovanja v Kromberku je opremil novo cerkev, najve\xc4\x8d pa je storil v Grgarju. Tu je zgradil novo \xc5\xbeupni\xc5\xa1\xc4\x8de, ustanovil Slovensko katoli\xc5\xa1ko izobra\xc5\xbeevalno dru\xc5\xa1tvo, Dekli\xc5\xa1ko Marijino dru\xc5\xbebo, Dru\xc5\xbebo kr\xc5\xa1\xc4\x8danskih mater in deklet ter hranilnico in posojilnico, katero je do odhoda v Dornberk tudi sam vodil, predvsem pa je pomembna njegova grgarska kronika Kronika ali Memorabilia iz Grgarja ki zajema obdobje od 1435 do 1920. Ve\xc4\x8d \xc4\x8dlankov pa je objavil tudi v listih Folium periodicum Archidiocesis Goritiensis (Gorica, 1884) in Zborniku sve\xc4\x8denikov sv. Pavla Gorica (Gorica, 1920, \xc5\xa1t. 4, 32, 109,142; 1921, \xc5\xa1t. 34, 126; 1922, \xc5\xa1t. 166).'